ประมูล 4G เดือด! กดดัน SET ผันผวนต่อเคาะ 11 หุ้นร้อน มีลุ้น Outperform ตลาด
นักวิเคราะห์มองดัชนีหุ้นไทยวันนี้ผันผวน จากแรงกดดันของหุ้นในกลุ่มสื่อสารที่เข้าประมูล 4G และราคาน้ำมันตลาดโลกที่ปรับตัวลง ขณะที่แนะนำให้จับตากลุ่มกลุ่มธนาคาร, อสังหาฯ และกลุ่มหุ้นที่ได้รับผลดีจากราคาน้ำมันที่ปรับลดลงมีแนวโน้มจะ Outperform ตลาด
17 ธ.ค. 2558

ข่าวหุ้นธุรกิจออนไลน์รายงาน เช้านี้ ณ เวลา 9.13 น. ค่าเงินบาทอยู่ที่ 36.05 บาทต่อเหรียญ ขณะที่ตลาดหุ้นเอเชียปรับตัวขึ้น หลังธนาคารกลางสหรัฐ (FED) มีมติปรับขึ้นอัตราดอกเบี้ย 0.25% ตามที่ตลาดคาดการณ์ไว้
นักวิเคราะห์มองดัชนีหุ้นไทยวันนี้ผันผวน จากแรงกดดันของหุ้นในกลุ่มสื่อสารที่เข้าประมูล 4G และราคาน้ำมันตลาดโลกที่ปรับตัวลง อย่างไรก็ตามด้านเทคนิคยังมีโอกาสรีบาวด์ ขณะที่แนะนำให้จับตากลุ่มกลุ่มธนาคาร, อสังหาฯ และกลุ่มหุ้นที่ได้รับผลดีจากราคาน้ำมันที่ปรับลดลงมีแนวโน้มจะ Outperform ตลาด
หุ้นเด่นเลือก BBL-KTB-PS-QH-EPG-AOT-AAV-BA-ANAN-MONO และ JAS
 
บล.ธนชาต ระบุในบทวิเคราะห์ (17 ธ.ค.) ว่า แม้มีความชัดเจนจากการขึ้นดอกเบี้ย Fed เมื่อคืนนี้ 0.25% หลังตัวเลขการจ้างงานฟื้นตัวต่อเนื่อง และอัตราเงินเฟ้อคาดว่าจะค่อยๆ ปรับสูงขึ้นในปีหน้า โดยการปรับสูงขึ้นของดอกเบี้ยจะเป็นไปอย่างค่อยเป็นค่อยไป อย่างไรก็ตามการประมูลคลื่น 900MHz ที่ยืดเยื้อล่าสุดรวม 2 ใบมูลค่า 9.7 หมื่นล้านบาท คาดว่าจะเป็นปัจจัยกดดันหุ้นกลุ่มสื่อสารตั้งแต่เปิดตลาดวันนี้ ทำให้ SET จะ “ผันผวน” โดยหุ้นกลุ่มธนาคาร อสังหาฯ และกลุ่มหุ้นที่ได้รับผลดีจากราคาน้ำมันที่ปรับลดลงจะ Outperform
“เลือกซื้อ” หรือ “Selective”
1) ธนาคาร มีโอกาสปล่อยสินเชื่อระยะสั้นเพิ่มขึ้นหลังการประมูล 4G ร้อนแรง: “ซื้อ” BBL KTB
2) กลุ่มอสังหาฯ ดัชนีความเชื่อมั่นผู้บริโภคฟื้นตัว: PS (ได้ผลดีมาตรการกระตุ้นอสัหาฯ) QH (ราคาต่ำกว่า NAV ที่ 2.40 บาท)
3) ผลดีราคาน้ำมันปรับลดลง: EPG และ AAV
 
บล.แอพเพิล เวลธ์ ระบุในบทวิเคราะห์ (17 ธ.ค.) ตลาดหุ้นไทยวันนี้อาจถูกกดดันจากราคาน้ำมันตลาดที่ปรับตัวลดลง ขณะที่การประมูลคลื่น 900 MHz ยังไม่สิ้นสุดโดยใบอนุญาตล่าสุดอยู่ที่ 9.6 หมื่น ล้านบาท ประเมินแนวรับ 1,280-1,290 จุด แนวต้าน 1,310-1,320 จุด แนะนำเทรดดิ้งในลักษณะลงซื้อ ขึ้นขายอีกครั้ง เพื่อรอประเมินทิศทางตลาดในสัปดาห์หน้า
ระยะสั้นแนะนำเก็งกำไร  AOT, AAV, BA (+ ราคาน้ำมันลดลง และช่วง High Season การท่องเที่ยว)
 
บล.ไอร่า ระบุในบทวิเคราะห์ (17 ธ.ค.) คาดตลาดหุ้นไทยยังมีความผันผวน แม้ตลาดต่างประเทศจะเคลื่อนไหวในแดนบวก ภายใต้มุมมองที่เป็นบวกต่อแนวโน้มเศรษฐกิจของสหรัฐฯ ที่แข็งแกร่งเพียงพอต่อการรับมือกับการขึ้นอัตราดอกเบี้ยของเฟดในครั้งนี้ (ซึ่งเป็นตามคาดการณ์ของตลาดฯ) และเฟดยังคงใช้นโยบายการเงินที่ผ่อนคลาย โดยจะปรับตามภาวะเศรษฐกิจ
แต่คาดอาจถูกกดดันจากปัจจัยในประเทศ ที่คาดให้น้ำหนักต่อประเด็นการประมูลใบอนุญาตคลื่น 900MHz (2 ใบ) ซึ่งยังอยู่ระหว่างประมูล ล่าสุดเป็นการประมูลรอบที่ 108 ยอดรวม 96,890 ล้านบาท (ใบแรก 47,640 ล้านบาท และใบที่ 2 อยู่ที่ 49,250 ล้านบาท) และคาดผู้ประมูลยังอยู่ครบ 4 ราย ได้แก่ ADVANC, DTAC, TRUE และ JAS และด้วยมูลค่าประมูลรวมที่สูงเกือบ 100,000 ล้านบาท คาดอาจเป็นปัจจัยกดดันราคาหุ้น
ขณะที่ราคาน้ำมันที่ปรับลดลง คาดส่งผลต่อหุ้นใน รวมถึง Fund Flow จากแรงขายสุทธิต่างชาติต่อเนื่องในช่วงที่ผ่านมา และทำให้ยอดขายสุทธิสะสมตั้งแต่ต้นปี อยู่ในระดับที่สูงกว่า 133,000 ล้านบาท อย่างไรก็ตามเริ่มเข้าสู่ช่วงวันหยุดยาวในช่วงปลายปี คาดมูลค่าซื้อขายอาจเบาบางลง โดยเฉพาะจากต่างชาติ และคาดได้รับการชดเชยบ้างจากเม็ดเงิน LTF / RMF
หุ้นแนะนำ: ANAN
 
บล.กรุงศรี ระบุในบทวิเคราะห์ (17 ธ.ค.) คาดการณ์มุมมองทางเทคนิคสัญญาณกราฟที่พบเมื่อวานนี้ ยังเป็นภาพการเกิด technical rebound โดย รูปแบบยังเป็นแค่การดีดตัวและขาดการสร้างฐาน ล่าสุดยังมีโอกาสดีดตัวได้อีก แต่ยังไม่เห็นสัญญาณซื้อรอบใหม่ ตลาดอาจเริ่มมีการแกว่งตัวขนาด 1-2 สัปดาห์ในกรอบกว้างที่ 1,295-1,316
แนวโน้มของตลาดจะเคลื่อนไหวที่กรอบ 1,295-1,316
หุ้นที่เลือกวันนี้มีโอกาสปรับขึ้น แนะนำซื้อเก็งกำไร MONO และ JAS